SK Úradný vestník Európskej únie C 228/8

Uverejnenie žiadosti o schválenie nepodstatnej zmeny v súlade článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012

(2016/C 228/04)

Európska komisia schválila túto nepodstatnú zmenu v súlade článkom 6 ods. 2 druhým pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„BRISIGHELLA“

EÚ č: IT-PDO-0217-01379 – 2.10.2015

CHOP ( X ) CHZO ( ) ZTŠ ( )

1. Skupina žiadateľov a oprávnený záujem

Consorzio Olio D.O.P. „BRISIGHELLA“ Via Roma, 44 48013 Brisighella (RA) TALIANSKO Tel. +39 546 81103 – Fax +39 546 81497 E-mail: info@brisighelladop.it

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☒ Opis výrobku — ☐ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné: balenie, odstránenie odkazov na vnútroštátne právne predpisy a nahradenie výrazu „denominazione di origine controllata“ – „kontrolované označenie pôvodu“.

4. TYP ZMENY (ZMIEN)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☒ Zmena špecifikácie výrobku s registrovanou CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

Opis výrobku

Špecifikácia bola prispôsobená súčasným právnym predpisom Spoločenstva, a to zavedením mediánov typických deskriptorov v súlade s metódou uvedenou v nariadení Komisie (ES) č. 796/2002 (3), pričom bola vypustená predchádzajúca metóda analýzy, ktorá už nie je relevantná. Vymedzenie niektorých vlastností výrobku sa preto mierne zmenilo, pričom sa doplnili a spresnili vlastnosti uvedené v špecifikácii výrobku, ktorá bola predložená so žiadosťou o registráciu. Formulácia „vôňa: priemerná až intenzívna ovocnosť s jasnými tónmi trávy a/alebo zeleniny“ sa opravila takto: „priemerná až intenzívna olivová ovocnosť (medián > 3), ktorá sa spája s arómou artičok a tónmi trávy a paradajok“. Pasáž o chuti, ktorá má byť podľa platnej špecifikácie ovocná s mierne horkastou a mierne až stredne korenistou príchuťou, sa zmenilo takto: „priemerná až intenzívna olivová ovocnosť (medián > 3) so stredne až intenzívne (medián > 3) horkou a korenistou príchuťou“. Tieto vône a príchute sú podobné tým, ktoré boli uvedené v špecifikácii predloženej spolu so žiadosťou o registráciu CHOP.

Okrem toho sa vypustili tieto pasáže:

— hodnota pomeru kyseliny olejovej a kyseliny linolovej, ktorá má byť podľa platnej špecifikácie v rozmedzí od 10 do 20, keďže zníženie obsahu kyseliny olejovej nevyhnutne ovplyvňuje tento pomer,

— hodnota pomeru kampesterolu a stigmasterolu, ktorá má byť v rozmedzí 1,7 až 1,4, a pomeru kampesterolu a Delta-5-avenasterolu, ktorý má dosahovať 0,25 až 0,60.

Tieto pomery mali slúžiť ako parametre, ktorými sa zaručuje pôvod oleja, v súčasnosti však už nezaručujú pôvod a kvalitu extra panenského olivového oleja s CHOP „Brisighella“.

Hodnota K270 sa znížila z maximálnej hodnoty 1,60 uvedenej v aktuálne platnej špecifikácii, čo bola v skutočnosti chyba, na maximálnu hodnotu 0,20 v súlade s právnymi predpismi o vlastnostiach extra panenského olivového oleja [nariadenie (ES) č. 796/2002, príloha I].

Celková maximálna kyslosť vyjadrená ako kyselina olejová sa znížila z 0,5 % na 0,3 %. Toto zníženie sa vykonalo so zámerom zachovať optimálnu kvalitu oleja, keďže kyslosť oleja s CHOP „Brisighella“ nikdy nepresahuje hodnotu 0,3 %.

V tom istom duchu sa doplnil minimálny požadovaný obsah polyfenolov ≥ 200 ppm (mg tyrozolu na kg-1 oleja), a to na základe vedeckej analýzy s využitím oficiálnej metódy „Stanovenie obsahu biofenolov v olivových olejoch prostredníctvom HPLC“, ktorá bola schválená Medzinárodnou radou pre olivy (COI/T. 20/Doc. č. 29).

Obsah kyseliny olejovej sa znížil zo 75 % na 74 %. Ako sa uvádza v správe Regionálnej agentúry pre prevenciu, životné prostredie a energetiku regiónu Emilia Romagna, v uplynulých rokoch sa teplota v dôsledku zmeny klímy výrazne zvýšila. Od roku 1987 do roku 2012 predstavovalo priemerné ročné zvýšenie teploty približne 0,07 °C, čo znamená, že priemerná ročná teplota v období rokov 1987 – 1996, ktorá dosahovala 12,9 °C, sa v období rokov 2007 – 2012 zvýšila na 14,2 °C. Ak sa do úvahy berie len letné obdobie, teplota sa zvýšila z 22,3 °C na 24 °C a viac (25,6 v roku 2012). Tieto zmeny majú vplyv na fázy rastu, počas ktorých sa v olivovníku po tvorbe plodov začína proces produkcie oleja a biosyntézy mastných kyselín. Horúce podnebie môže podporovať desaturáciu mastných kyselín, čo vedie k zvýšeniu obsahu kyseliny linolovej a zníženiu obsahu kyseliny olejovej. Zníženie obmedzenia obsahu kyseliny olejovej v extra panenskom olivovom oleji s CHOP „Brisighella“ nezvýši riziko podvodu, keďže ostatné parametre sa nezmenia. Treba zdôrazniť, že akékoľvek miešanie oleja s iným ako olivovým olejom, ktoré by mohlo mať vplyv na zníženie obsahu kyseliny olejovej, by nevyhnutne viedlo k zmene zloženia oleja, čo však nie je možné pri znížení len o jeden percentuálny bod.

Explicitný odkaz na dodržiavanie iných chemických a fyzikálnych parametrov, ktoré sa osobitne neuvádzajú v právnych predpisoch EÚ, sa odstránil z dôvodu nadbytočnosti, keďže tieto parametre sa musia v každom prípade dodržať. Odkaz na skutočnosť, že ministerstvo poľnohospodárskej, potravinárskej a lesníckej politiky môže dopĺňať ďalšie parametre, sa takisto vypustil, keďže sa vzťahoval na vnútroštátne postupy, ktoré už nie sú platné.

Všetky tieto zmeny sa vzťahujú, a to len čiastočne, na vlastnosti výrobku, ktoré nie sú zásadné. Vo väčšine prípadov sa tieto zmeny vykonali v dôsledku aktualizácie právnych predpisov EÚ v tomto odvetví, ku ktorým došlo po registrácii CHOP „Brisighella“. Aj v prípade cielených zmien (odstránenie rozmedzí, maximálna kyslosť, percentuálny obsah kyseliny olejovej a obsah polyfenolov) ide o zmeny týkajúce sa vlastností, ktoré sú vo všeobecnosti vlastné extra panenskému olivovému oleju a nie sú špecifické pre olej s CHOP „Brisighella“ ani pre spojenie uvedené v článku 7 ods. 1 písm. f) bode i) nariadenia (EÚ) č. 1151/2012. V dôsledku toho by sa tieto zmeny mali stále považovať za nepodstatné v zmysle článku 53 ods. 2 tretieho pododseku nariadenia (EÚ) č. 1151/2012.

Spôsob výroby

Dátum, keď sa môže začať zber, sa zo špecifikácie vypustil. Namiesto toho sa zber spája s priebehom ročných období v danom roku, a teda so začiatkom dozrievania. V špecifikácii, ktorá bola doručená so žiadosťou o registráciu, sa termín začiatku zberu stanovuje na 5. november každého roka. Vzhľadom na skutočnosti uvedené v súvislosti so zmenou obsahu kyseliny olejovej sa konštatovalo, že pre zvýšenie teploty vo vymedzenej oblasti olivy dozrievajú čoraz skôr: dátum 5. novembra je teda príliš neskorý. V čase registrácie skutočne šlo o dátum, keď olivy začali dozrievať, pričom povolená miera tolerancie sa postupne znižovala, až kým výrobcovia neboli nútení požiadať o dočasnú zmenu špecifikácie, ktorá sa z dočasnej zmenila na trvalú.

Aj v prípade zmeny dátumu na skorší by stále malo ísť o nepodstatnú zmenu, keďže táto zmena neovplyvňuje žiadnu z podmienok uvedených v článku 53 ods. 2 nariadenia (EÚ) č. 1151/2012.

Označovanie

Teraz je na etikete možné uvádzať záruky, pokiaľ ide o priaznivé vplyvy výrobku na zdravie: „polyfenoly v olivovom oleji prispievajú k ochrane krvných lipidov pred oxidačným poškodením“, pričom „pozitívny vplyv na zdravie sa dosahuje pri dennom príjme 20 g olivového oleja“ (platí pre oleje, ktoré obsahujú najmenej 5 mg hydroxytyrozolu a jeho derivátov na 20 g oleja), keďže extra panenský olivový olej „Brisighella“ má požadované vlastnosti, na základe ktorých je možné poskytnúť takéto záruky. Ide o záruky, ktoré sú stanovené v nariadení (EÚ) č. 432/2012, a preto sa môžu používať len podľa podmienok uvedených v tomto nariadení.

Žiadnej z týchto zmien sa netýkajú podmienky uvedené v článku 53 ods. 2 nariadenia (EÚ) č. 1151/2012, a preto by sa tieto zmeny mali považovať za nepodstatné.

Iné

V zmysle špecifikácie, ktorá bola súčasťou žiadosti o registráciu, sa vyžaduje, aby bol olej s CHOP „Brisighella“ pred predajom balený do nádob vyrobených z tmavého skla s týmito kapacitami vyjadrenými v gramoch alebo mililitroch: 100, 250, 500, 750, 1 000, 1 500, 2 000 a 5 000. Zavádza sa aj zmena týkajúca sa typu použitých nádob, pričom sa povoľuje používanie kovových nádob, zmena týkajúca sa kapacít vyjadrených v gramoch alebo mililitroch a umožňuje sa použitie akéhokoľvek tvaru nádoby za predpokladu, že jej objem nepresiahne 5 litrov.

Vypustili sa aj odkazy na ministerskú vyhlášku č. 573 zo 4. novembra 1993, keďže už nie sú relevantné.

V špecifikácii, ktorá bola zaslaná so žiadosťou o registráciu, sa chybne uvádza výraz „kontrolované označenie pôvodu“, ktorý sa nahrádza správnym výrazom: „chránené označenie pôvodu“.

V každom prípade uvedené zmeny nepatria do žiadnej z kategórií uvedených v článku 53 ods. 2 nariadenia (EÚ) č. 1151/2012, a preto sa považujú za nepodstatné.

6. Aktualizovaná špecifikácia výrobku (len v prípade CHOP a CHZO)

https://www.politicheagricole.it/flex/cm/pages/ServeBLOB.php/L/IT/IDPagina/3335

JEDNOTNÝ DOKUMENT

„BRISIGHELLA“

EÚ č: IT-PDO-0217-01379 – 2.10.2015

CHOP ( X ) CHZO ( )

1. Názov

„Brisighella“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Pri uvedení do obehu musí mať extra panenský olivový olej s chráneným označením pôvodu tieto vlastnosti:

farba: smaragdovozelená s odtieňmi zlatej;

vôňa: priemerná až intenzívna olivová ovocnosť (medián > 3), ktorá sa spája s arómou artičok a tónmi trávy a paradajok;

chuť: priemerná až intenzívna olivová ovocnosť (medián > 3) s horkou a korenistou príchuťou;

celková maximálna kyslosť vyjadrená ako obsah kyseliny olejovej podľa hmotnosti: nepresahuje 0,3 g na 100 g oleja;

peroxidové číslo: ≤ 13 Meq O2v/Kg;

K232: ≤ 2,20;

K270: ≤ 0,20;

kyselina linolová: ≤ 8 %;

Kyselina olejová: ≥ 73 %;

minimálny obsah polyfenolov: ≥ 200 ppm (mg tyrozolu na kg oleja), ako sa potvrdilo vedeckou analýzou s využitím oficiálnej metódy „Stanovenie obsahu biofenolov v olivových olejoch prostredníctvom HPLC“ schválenej Medzinárodnou radou pre olivy (COI/T. 20/Doc. č. 29).

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Olivový olej s chráneným označením pôvodu „Brisighella“ sa musí vyrábať z odrody olív „Nostrana di Brisighella“, ktorá musí tvoriť najmenej 90 % olivových hájov. V olivových hájoch sa môžu vyskytovať iné odrody v prípade, že nepresiahnu 10 %.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výrobného procesu (pestovanie, zber a lisovanie olív) sa musia uskutočniť vo vymedzenej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

S cieľom zabezpečiť osobité vlastnosti výrobku vo všetkých fázach výroby a zaručiť zachovanie kvality oleja sa extra panenský olivový olej „Brisighella“ musí plniť do fliaš alebo baliť vo vymedzenej oblasti výroby uvedenej v článku 3 špecifikácie výrobku. Pred uvedením do obehu sa extra panenský olivový olej „Brisighella“ musí baliť do tmavých sklenených alebo kovových nádob s maximálnym objemom 5 litrov.

3.6. Špecifické pravidlá označovania výrobku, na ktorý sa vzťahuje registrovaný názov

Názov oleja s chráneným označením pôvodu „Brisighella“ musí byť na etikete uvedený jasným, nezmazateľným písmom. Toto písmo má mať oproti etikete výrazne kontrastnú farbu, pričom názov má byť jasne odlíšený od ostatných informácií na etikete. Na etikete musí byť uvedený rok zberu olív, z ktorých sa olej vyrobil.

Je povolené používať názvy poľnohospodárskych podnikov, usadlostí a fariem a uvádzať informáciu o balení výrobku v konkrétnom poľnohospodárskom podniku alebo v združení poľnohospodárskych podnikov pestujúcich olivy v danej oblasti výroby, ale len v prípade, že sa výrobok vyrába výhradne z olív zozbieraných v olivových hájoch patriacich danému poľnohospodárskemu podniku a ak sa olej získava a balí v tomto podniku.

4. Stručné vymedzenie zemepisnej oblasti

Olivy používané na výrobu extra panenského olivového oleja s chráneným označením pôvodu „Brisighella“ sa musia pestovať na území provincií Ravenna a Forlì, ktoré sú vhodné na výrobu oleja s vlastnosťami a kvalitou, ktoré sú stanovené v tejto špecifikácii výrobku.

Táto oblasť zahŕňa celé administratívne územie alebo časti administratívneho územia týchto obcí: Brisighella, Faenza, Riolo Terme, Casola Valsenio a Modigliana.

5. Súvislosť so zemepisnou oblasťou

Zemepisná oblasť má zásadný vplyv na pestovanie olív na výrobu extra panenského olivového oleja s chráneným označením pôvodu „Brisighella“. Pestovanie olív v tejto oblasti umožňujú dva hlavné faktory:

1. Južné prúdenie teplého vzduchu do údolí (keďže táto časť pohoria Apeniny je najnižšia v porovnaní s jeho časťami, ktoré nepatria do oblasti výroby tohto výrobku s chráneným označením pôvodu) rozháňa hmly, ktoré sa tvoria v údoliach, smerom na nížiny mimo vymedzenej oblasti.

2. Oblasť, v ktorej sa vyrába tento výrobok s chráneným označením pôvodu, je rozdelená vápencovým pohorím známym ako „La Vena dei Gessi Romagnola“ (Romagnolská vápencová žila). V tomto pohorí sa vďaka jeho geologickým a pedologickým vlastnostiam počas leta zhromažďuje teplo, ktoré sa v zime postupne zmierňuje.

Vďaka týmto faktorom sa olivovníkom v tejto oblasti darí, a to najmä miestnym kultivarom, ako je la Nostrana di Brisighella, ktorú olej s CHOP „Brisighella“ obsahuje v objeme aspoň 90 %.

Vďaka tejto odrode získava výrobok svoje jedinečné vlastnosti, keďže ide o miestnu odrodu, ktorá tvorí najmenej 90 % oleja s chráneným označením pôvodu „Brisighella“.

Pestovatelia olív v oblasti Brisighella zistili, že táto odroda olív má vlastnosti, ktoré im umožňujú vyrobiť pre zákazníka exkluzívny výrobok.

Olej s CHOP „Brisighella“ má tieto vlastnosti vďaka výraznej súvislosti medzi oblasťou výroby a prevládajúcim miestnym kultivarom olív (Nostrana di Brisighella), ktorý si počas storočí prispôsobil osobité fenologické vlastnosti na prežitie v oblasti pestovania olív, ktorá sa nachádza na hraniciach územia, kde sa olivy dajú pestovať.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidovaný text špecifikácie výrobku je dostupný na internete: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

prejdite priamo na domovskú stránku ministerstva poľnohospodárskej, potravinárskej a lesníckej politiky (www.politicheagricole.it), kliknite na časť „Prodotti DOP IGP“ (v pravom hornom rohu obrazovky), potom na časť Prodotti DOP IGP STG (na ľavej strane obrazovky) a napokon na časť „Disciplinari di Produzione all’esame dell’UE“.

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.

(3) Ú. v. ES L 128, 15.5.2002, s. 8.